КIуэкIуэ Юрий республикэм и наградэ нэхъ лъапIэ дыдэр — «Къэбэрдей-БалъкъэрР еспубликэм и пащхьэ щиIэ фIыщIэм папщIэ» орденыр — Урысейм и нейрохирург нэхъыщхьэ Крылов Владимир ирет
Республикэм узыншагъэр хъумэнымкIэ и IэнатIэм зегъэужьыным езым и щхьэкIэ къаруушхуэ зэрырихьэлIам папщIэ, КъБР-м и Iэтащхьэм къыдигъэкIа УказымкIэ, «Къэбэрдей-Балъкъэр Республикэм и пащхьэ щиIэ фIыщIэм папщIэ» орденыр иритащ УФ-м Узыншагъэр хъумэнымкIэ и министерствэм и нейрохирург нэхъыщхьэ, Урысейм ЩIэныгъэхэмкIэ и академием и академик Крылов Владимир. Абы наградэ лъапIэр КъБР-м и Правительствэм и Унэм дыгъуасэ щритыжащ КIуэкIуэ Юрий.
«Владимир Виктор и къуэ, дэ дыщыгъуазэщ къарурэ зэфIэкIыу куэд Къэбэрдей-Балъкъэрым къызэрепхьэлIэм. Уэ уи фIыщIэкIэ илъэсищым къриубыдэу ди деж лъынтхуэ узыфэхэм щеIэзэ центр къыщызэIуахри зэтрагъэуващ. Экономикэр гугъуехь пыухыкIахэм хэт пэтми, иджыпсту къэралым и унафэщIхэм медицинэм гулъытэшхуэ хуащI икIи а IэнатIэм зегъэужьыным ахъшэфI хухах. Экспертхэм къызэралъытэмкIэ, а IэнатIэм и унэтIыныгъэхэм ящыщ куэдымкIэ Урысейр нэгъуэщI къэралхэм япэ итщ. Къэбэрдей-Балъкъэрым и гугъу пщIымэ, куэд щIакъым технологие лъагэхэр зи лъабжьэ медицинэ дэIэпыкъуныгъэхэр къыщратын папщIэ ахэр федеральнэ центрхэм кIуэуэ зэрыщытрэ. Иджы апхуэдэ дэIэпыкъуныгъэхэр абыхэм ди сымаджэщхэм щагъуэт. Илъэс къэс лъынтхуэ узыфэхэр гъэхъужыным теухуа операцэу минищым щIигъу ирагъэкIуэкI икIи апхуэдэ узыфэхэм илIыкIхэр иужьрей илъэсхэм проценти 10,6-кIэ нэхъ мащIэ хъуащ. А псоми къыхэкIыу КъБР-м исхэм фIыщIэ ин, пщIэ къыпхуащI», — жиIащ щIыналъэм и Iэтащхьэм.
КIуэкIуэ Ю. А., Крылов В. В. сымэ зэIущIэм щытепсэлъыхьащ дохутырхэм я IэщIагъэр къэралым и клиникэ нэхъыфI дыдэхэм щыхагъэхъуэнымкIэ программэхэр адэкIи гъэзэщIэным.
КъБР-м и Iэтащхьэмрэ
Правительствэмрэ я пресс-IуэхущIапIэ.
